b'\n_START_ARTICLE_\nArthur Currie\n_START_PARAGRAPH_\nSir Arthur William Currie (5. joulukuuta 1875 Napperton, Ontario \xe2\x80\x93 30. marraskuuta 1933 Montreal) oli kanadalainen kenraali, joka toimi ensimm\xc3\xa4isess\xc3\xa4 maailmansodassa Euroopassa sotineiden kanadalaisten joukkojen komentajana 1917\xe2\x80\x931918. H\xc3\xa4n oli ensimm\xc3\xa4inen kanadalainen, joka on saanut t\xc3\xa4yden kenraalin sotilasarvon._NEWLINE_Currie ty\xc3\xb6skenteli alkujaan opettajana ja sen j\xc3\xa4lkeen liikemiehen\xc3\xa4 Victoriassa. H\xc3\xa4n v\xc3\xa4rv\xc3\xa4ytyi vapaaehtoisena miliisijoukkoihin ja yleni rivimiehest\xc3\xa4 tykist\xc3\xb6n everstiluutnantiksi maailmansotaa edelt\xc3\xa4nein\xc3\xa4 vuosina. Juuri ennen sodan alkua h\xc3\xa4n oli joutumassa kiinteist\xc3\xb6kauppojensa vuoksi vararikkoon ja syytteeseen kavalluksesta, mutta joukko yst\xc3\xa4vi\xc3\xa4 pelasti h\xc3\xa4net._NEWLINE_Vaikka Currien sotilaskoulutus oli v\xc3\xa4h\xc3\xa4inen, h\xc3\xa4net nimitettiin pataljoonankomentajaksi ensimm\xc3\xa4iseen kanadalaiseen joukko-osastoon, joka l\xc3\xa4hetettiin syksyll\xc3\xa4 1914 sotimaan brittijoukkojen rinnalle l\xc3\xa4nsirintamalle. Sodan aikana h\xc3\xa4n yleni tasaisesti. Talvella 1914\xe2\x80\x931915 h\xc3\xa4n toimi prikaatinkomentajana ja ansioitui varsinkin toisessa Ypresin taistelussa, jossa saksalaiset k\xc3\xa4yttiv\xc3\xa4t ensimm\xc3\xa4isen kerran taistelukaasua aseena. Sen j\xc3\xa4lkeen h\xc3\xa4n oli 1915\xe2\x80\x931916 divisioonankomentajana ja n\xc3\xa4ytti j\xc3\xa4lleen kykyns\xc3\xa4 Vimyn harjanteen taistelussa, jonka menestyksek\xc3\xa4s hy\xc3\xb6kk\xc3\xa4ys oli pitk\xc3\xa4lti h\xc3\xa4nen suunnittelemansa. Hein\xc3\xa4kuussa 1917 kenraaliluutnantiksi ylennetty Currie nimitettiin nelj\xc3\xa4\xc3\xa4 divisioonaa k\xc3\xa4sitt\xc3\xa4neiden kanadalaisten joukkojen komentajaksi brittil\xc3\xa4isen kenraali Julian Byngin tilalle. Currien komentamat kanadalaiset saavuttivat menestyst\xc3\xa4 kolmannessa Ypresin taistelussa ja eteniv\xc3\xa4t sodan viimeisten kuukausien aikana voitosta voittoon. Currien tahdon mukaisesti kanadalaiset joukot s\xc3\xa4ilytettiin sodan aikana yhten\xc3\xa4isen\xc3\xa4 taisteluryhm\xc3\xa4n\xc3\xa4. Vaikka brittien sodanjohto arvosti tehokkaana komentajana pidetty\xc3\xa4 Currieta, omien joukkojensa parissa h\xc3\xa4nell\xc3\xa4 oli huonompi maine, sill\xc3\xa4 h\xc3\xa4nen sanottiin pit\xc3\xa4v\xc3\xa4n et\xc3\xa4isyytt\xc3\xa4 miehiins\xc3\xa4 ja johtavan taisteluita kaukaa rintaman takaa._NEWLINE_Currie ly\xc3\xb6tiin ritariksi vuonna 1917 ja h\xc3\xa4nelle my\xc3\xb6nnettiin monia korkeimmista ansiomerkeist\xc3\xa4. Maailmansodan j\xc3\xa4lkeen h\xc3\xa4n toimi Kanadan miliisijoukkojen ylitarkastajana ja yleni Kanadan armeijan ensimm\xc3\xa4iseksi kenraaliksi. Vuodesta 1920 h\xc3\xa4n toimi kuolemaansa asti Montrealissa toimivan McGill-yliopiston rehtorina ja kanslerina.'